Kandža

skeči

Baiba Jukņēviča

t-29437407

Darbojošās personas:

1.omīte - Ilga

2.omīte - Vija

1.Policists

2.Policists

*Pirtiņa. Sēž Ilga pie kaut kā aparāta. Rosās.*

*Ieskrien Vija.*

**Vija** – Mīļā, sveiki, sveiki. Gāju pie tevis uz māju, tur viss tumšs, ieraudzīju te gaismiņu, skrēju šurp. Ko tu trešdienas dienā pa pirti ņemies, nav jau svētdiena.

**Ilga** – Man ir savi iemesli.

**Vija** – Labi, labi. Klausies, aizdod man divdesmit eiro. Man mazbērns piezvanīja, braukšot ciemā, bet man ne santīma, kā es viņu pabarošu. Zini, kādi viņi badīgi no tām skolām atbrauc, kā visu nedēļu neēduši.

**Ilga** – A tu man iepriekšējo divdesmitnieku atdevi?

**Vija** – Nu bet protams, kā pensiju saņēmu, tā atdevu.

**Ilga** – Jā, tagad atceros, atdevi. Ņem ar*. Iedod divdesmitnieku.*

**Vija** – Vai, paldiesiņš. Man jau pašai kauns vienmēr pie tevis skriet aizņemties, bet ko lai dara. Neprotu, laikam, es tā kā tu, visu saplānot, visu sarēķināt. Man kaut ko veikalā iegribas un žiks – esmu jau nopirkusi, un mēneša beigās naudas vairs nav. Raksturs man jāaudzina tā kā tev.

**Ilga** – Ar raksturu tur nav nekāda sakara, man ir savs noslēpums.

**Vija** – Noslēpums? Kāds?

**Ilga** – Nu, nemaz nezinu, vai varu tev uzticēties. Nu labi, izstāstīšu ar – da, dā…. *Norauj apklāto aparātu.*

**Vija** – *Pārbīstas.* Ak, mans dies`! Kas tad tas! Bumba! Tu teroristiem bumbas taisi, no tā tev tā nauda….

**Ilga** – Tu, vecā, galīgi esi ….. tu, tū!!! Tas - parasts kandžas aparāts. Kā mans vecais jaunībā uzķīlēja, tā vēl tagad iet kā pulkstenis. Manta uz goda.

**Vija** – Un ko tu ar viņu dari?

**Ilga** – Kandžu tecinu, muļķe tāda, ko tad vēl.

**Vija** – Kandžu? Bet kam tev kandža? Tu tak nedzer!

**Ilga** – Es nedzeru, bet visi kaimiņu veči lok uz nebēdu. Veikalā šņabis ar akcīzi, ar pvn, ar uzcenojumu, bet man viss pa vienkāršo – izejvielas un man bišķu pa darbu. Pārdesmit pudelītes pa mēnesi pārdodu, un re, otra pensija nopelnīta.

**Vija** – Man gan būtu bailes.

**Ilga** – Es jau gadiem to daru, vai kāds mani ir noķēris? Nav.

**Vija** – Jā, bet tik un tā bailīgi.

**Ilga** – Klausies, mīļā, man ir jāaizskrien pie kaimiņu Pētera, prece jāaiznes. Tu pieskati manu aparātiņu, lai neuzsprāgst.

**Vija** – Pagaidi, es nemācēšu….

**Ilga** *– Paķer groziņu, skrien prom*. Nekādu gudrību nevajag, vienkārši pieskati, ja sāk dīvaini uzvesties – sauc mani. *Prom.*

Vija sākumā bailīgi, pēc tam pierod, ērti iekārtojas, kaut ko dungo.

**Vija** *– Atceras.* Ui, man tak kartupeļi uz plīts palika… *Aizskrien.*

*Pēc brītiņa ienāk divi policisti.*

**1.policists** – Atvainojiet, vai te kāds ir?

**2.policists** – Neviena nav. Ierauga kandžas aparātu. Re, kas mums te. Vienreiz to veceni pieķērām.

**1.policists** – Jā, vairs viņai neizgrozīties. Aparāts tieši istabas vidū, un pilnā darba procesā.

**2.policists** – Es atradu krājumus. Te veikalu var atvērt. Nez kur viņa pati ir.

**1.policists** – Nekur tālu jau nebūs aizskrējusi, aparātu bez pieskatīšanas neatstās. Pagaidīsim. Mums nekur nav jāsteidzas.

**2.policists** – Kāds nāk!

*Uzskrien Vija.*

*Ierauga policistus, pārbīstas, grib mukt prom, bet policisti aiztur.*

**1.policists** – Stāt, Ilgas kundze, vienreiz iekritāt, ko.

**Vija** – Es neesmu nekāda Ilga, es esmu Vija Bērziņa, no kaimiņu mājām.

**2.policists** – *Ieskatās.* Jā, tiešām, nav Ilga Liepiņa. Šī te ir kaimiņiene.

**1.policists** – Kas tad mums te… Pirtiņa pieder Ilgai Liepiņai, nelegālo alkoholu arī pārdod viņa, bet šī te noteikti palīdz. Kolektīvs darbs, tā sakot, nu gan mums ciematā večas.

**2.policists** – Ko tagad darīsim?

**1.policists** – Sākumā piespiedīsim atzīties šo te, un tad Liepiņa jau ar nekur neizspruks. *Vijai*. Tā, cienītā, sāksim ar protokola sastādīšanu.

**Vija** – Pagaidiet, pagaidiet, es ne pie kā neesmu vainīga. Šī pat nav mana pirtiņa, es neko nezinu, neko nesaprotu.

**1.policits** – Labi, cienītā, tad ņemat lūk papīru, pildspalvu un rakstāt visu kā ir.

**Vija** – bet ko man rakstīt?

**2.policists** –*Rāda.* Rakstiet te – policijas priekšniekam…. , te paskaidrojums, pareizi, un te tad visu aprakstiet, kā bija.

**1.policists** – Vēl viena atklāta lieta. Mums šonedēļ veicas.

**2.policists** – Var pat prēmiju piešķirt.

**Vija** – Pabeidzu. *Atdod lapu 1.policistam.*

**1.policists** – Apakšā uzrakstiet datumu un uzliekat parakstu.

**Vija** – Atvainojiet.

*Uznāk Ilga.*

**Ilga**  - Kas te notiek! Vija, kāpēc te ir policija?

**1.policists** – Ilga Liepiņa? Mēs jau sen jūs turējām aizdomās, un lūk – noķērām nozieguma vietā. Jūsu līdzdalībniece jau visā atzinās. *2.policistam*. Nolasi skaļi.

**2.policists** – *Lasa.* Es, Vija Bērziņa, šodien ap septiņiem vakarā pamanīju kaimiņienes, Ilgas Liepiņas, pirtiņā gaismu. Tā kā zināju, ka kaimiņienes nav mājās, gāju pārbaudīt, kas noticis – varbūt sācies ugunsgrēks. Ieejot pirtiņā ieraudzīju divus policistus, kas mierīgā gaisotnē dzina kandžu….

**1.policists** – Ko!!!!!! Trakā vecene, ko tu esi sarakstījusi!!!

**Vija** – Ko redzēju, to rakstīju.

**Ilga** – Taisnību gan laikam tie ļaudis runā, korumpēti, korumpēti tie mūsu policisti. To, ka kukuļus ņem, to esmu dzirdējusi, bet lai paši kandžu dzītu… To vēl neesmu piedzīvojusi. Kaimiņien, es arī liecināšu. Ir jācīnās pret negodīgiem policistiem, un kas tad vēl, ja ne mēs.

**Vija** – Jā, kaimiņien. Es zvanu…

**1.policists** – Pagaidiet. Tā nevar. Jūs zināt, ka tā nav patiesība…

**Ilga** – Patiesība vispār mēdz būt ļoti nosacīta.

**2.policists** – Nebūs labi, par mums jau ir bijušas sūdzības.

**1.policists** – Varbūt varam sarunāt….

**Ilga** – Mums pie pensijas neliela piemaksa noderētu.

**1.policists** – *Attaisa maku. 2.policistam.* Dod tu ar.

**2.policists** – Man nekā nav.

**1.policists** – Dod cik ir. *Atdod visu Vijai un Ilgai.*

**Ilga** – Labi, būs jau labi. Tagad ejiet un uzvedieties labi.

**1.2.policists** – Uz redzēšanos. Knapi izsprukām.

**Vija** – Labi tas, kas labi beidzas.

*Beigas.*